Vrystaat-ma gevonnis oor man, kinders se gifmoordArgieffoto (Foto: Nathan Wright/Pixabay) Mamphepi Alina Mokoena (31) is in die Vrystaatse hooggeregshof se sitting in Harrismith gevonnis op drie aanklagte van moord en een aanklag van poging tot moord. Phaladi Shuping, woordvoerder van die Nasionale Vervolgingsgesag (NVG), sê regter Pitso Molitsoane het Mokoena 28 jaar tronkstraf opgelê vir elk van die drie aanklagte van moord waarop sy skuld beken het. Sy is ŉ bykomende 10 jaar tronkstraf opgelê vir poging tot moord op haar 11-jarige dogter. Haar prokureur het ŉ skuldbekentenisbrief aan die hof voorgehou. Mokoena, van die Tokkaplaas in Bethlehem, het gesê haar huwelik was baie onstabiel en sy is gereeld deur haar man, Sofra Frans Pamplin (49), aangerand. Sy is op 17 Junie 2022 dorp toe en het gif genaamd Temik (ook bekend as “Two-step”) aangeskaf. Sy het aan haar sussie, wat saam met haar was, gesê dat sy rotte by haar huis wil vergiftig. Vroeg die oggend op 22 Junie 2022, vyf dae nadat sy die gif gekoop het, het sy vir die gesin ontbyt voorberei. Sy het die sakkie gif in ŉ pot boontjiesop gegooi en die drie kinders, Mamsy Portia Mokoena (14), Lerato Aletta Mokoena (11) en Meikie Mokoena (10) bedien voor hulle skool toe is. Die man het van die sop werk toe gevat vir sy middagete. Mamphepi het self ook van die sop werk toe gevat om dit te eet, maar sy het nie tyd gehad nie, omdat haar suster die hele tyd by haar was. “Die onderwysers by die skool het haar gekontak nadat die drie kinders siek geword en na ŉ kliniek geneem is. Portia en Meikie is by die kliniek oorlede. Lerato is in die hoësorgeenheid van die Pherong-distrikhospitaal opgeneem en sy het aangesterk.” Sofra het by die werk ook siek geword en hy is na Dihlabeng-streekshospitaal geneem, maar hy het ook gesterf. Staatsaanklaer adv. Dansi Mpemvane het die hof versoek om ŉ swaar vonnis op te lê “in die belang van die samelewing en die familie van die oorledenes en sodat ander afgeskrik sal word om soortgelyke misdade te pleeg”. Mokoena sal effektief 28 jaar tronkstraf uitdien nadat regter Molitsoane bepaal het die vonnisse sal gelyklopend uitgedien word. Die NVG loof ao. Nkosana Radebe vir die deeglike ondersoek wat tot die skuldigbevinding gelei het.